 माउन्ट गौरीशंकर बुद्धिचाल सुरु
सर्वाधिक राशिको माउन्ट गौरीशंकर अन्तर्राष्ट्रिय बुद्धिचालको चौथो संस्करण बुधबार चरिकोटमा सुरु भएको छ । 
दोलखा — सर्वाधिक राशिको माउन्ट गौरीशंकर अन्तर्राष्ट्रिय बुद्धिचालको चौथो संस्करण बुधबार चरिकोटमा सुरु भएको छ ।  नेपाल चेस क्लब र दोलखा जिल्ला बुद्धिचाल संघको आयोजनामा भएको प्रतियोगिताको पहिलो दिन नेपाल च्याम्पियन, पूर्वनेपाल च्याम्पियन र शीर्ष वरीयताका सबै खेलाडीले जित पाए । शीर्ष वरीयताका सुमित पन्तले भारतीय मध्यम वरीयताका रगवीन्द्र शुक्लालाई हराए । बंगलादेशका अकिव जवादले वरीयताविहीन धु्रव खड्कालाई हराए । नेपाल च्याम्पियन मदनलाल कायस्थले नेपालकै कृपा अधिकारी, पूर्व नेपाल च्याम्पियन सुरवीर लामाले मोहमद इमरान खान र बद्री नेपालीले गोविन्द श्रेष्ठलाई पराजित गरे । पूर्व नेपाल च्यापियन मनीष हमाल, केशव श्रेष्ठ, नवीन तण्डुकार पनि सफलता पाए ।प्रतियोगितामा नेपाल, भारत, बंगलादेशका १ सय १० खेलाडी सहभागी छन् । दृष्टिविहीन खेलाडी माधव विश्वकर्मा पनि सहभागी छन् । कुल ३ लाख ५० हजार पुरस्कारको प्रतियोगिता विजेताले ६० हजार र उपविजेताले ४० हजार रुपैयाँ प्राप्त गर्नेछ । विभिन्न ४८ विधाका खेलाडी पनि पुरस्कृत हुने छन् । स्विस लिगमा नौ चरणसम्म चल्ने प्रतियोगिता असोज २९ सम्म हुनेछ ।